laion/Wikipedia-Exotic huggingface dataset:
פט דאנר

פטסי אן "פט" דאנר (באנגלית: Patsy Ann "Pat" Danner; נולדה ב-13 בינואר 1934) היא פוליטיקאית אמריקאית לשעבר, שכיהנה כחברת בית הנבחרים של ארצות הברית מטעם מחוז הקונגרס השישי של מדינת מיזורי, בשנים 1993–2001. דאנר היא חברת המפלגה הדמוקרטית. דאנר נולדה בינואר 1934 בלואיוויל, הגדולה שבערי קנטקי, וגדלה בבוויאר (Bevier) שבמיזורי. סבה וסבתה מצד אמה היגרו לארצות הברית מלבנון בעשור הראשון של המאה ה-20. את השכלתה התיכונית רכשה בבתי ספר ציבוריים, ובאוניברסיטת צפון-מערב מיזורי השלימה בכבוד לימודי תואר ראשון במדע המדינה. בתום לימודיה הגבוהים עבדה דאנר כמנהלת מחוזית עבור חבר הקונגרס ג'רי ליטון. במהלך נשיאותו של ג'ימי קרטר מילאה תפקיד תת-ממשלתי. בבחירות 1976 עזב ליטון את בית הנבחרים האמריקאי כדי להתמודד במקום זאת אל הסנאט של ארצות הברית. בעקבות זאת, דאנר הכריזה על התמודדותה לקונגרס. באוגוסט אותה שנה הפסידה בבחירות מקדימות שהתקיימו במפלגה הדמוקרטית למורגן מקספילד, שבעצמו הפסיד לחבר בית הנבחרים המדינתי של מיזורי טום קולמן. בשנת 1982 נבחרה דאנר לסנאט המדינתי של מיזורי, ובשנים 1986 ו-1990 נבחרה לתקופות כהונה נוספות. בשנת 1992 התמודד דאנר לבית הנבחרים האמריקאי, והביסה את קולמן המכהן במהפך פוליטי. היא נבחרה מחדש לבית הנבחרים בשנים 1994, 1996 ובשנת 1998. בשנת 2000 הכריזה דאנר כי לא תתמודד מחדש לקונגרס לשם טיפוליה בסרטן השד. בנה, סטיב דאנר, לשעבר חבר הסנאט המדינתי של מיזורי, היה המועמד הדמוקרטי בבחירות על המושב שהותירה אחריה אמו, אך הפסיד ביום הבחירות הכלליות לסם גרייבס ביחס של 51%-47%. כהונתה של דאנר תמה בראשית ינואר 2001. פט דאנר, באתר המדריך הביוגרפי של הקונגרס של ארצות הברית (באנגלית) שירל מקארתור, Congresswoman Pat Danner to Retire; Who Stands Where on Eight Pending Bills, Letters, באתר Washington Report on Middle East Affairs‏, 12 ביולי 2000 (באנגלית)
גבעות אוראול

גבעות אוראול או גבעות אוראולה או גבעות אוריאול (באנגלית: Aureole Hills; מילולית: גבעות האוראולה או גבעות ההילה) הן זוג גבעות, בסמוך ממערב לקצה הצפוני של רמת דטרויט שבחצי האי טריניטי - בקצה הצפון מזרחי של חצי האי האנטארקטי, בארץ גרהאם שבאנטארקטיקה. לגבעות צורה חרוטית. מדרונות הגבעות חלקים, ומכוסים קרח. גובהה של הגבוהה מבין שתי הגבעות - 1,080 מטרים מעל פני הים; גובהה של הנמוכה מבין שתי הגבעות 1,015 מטרים מעל פני הים. הגבעות נסקרו לראשונה בנובמבר 1948 על ידי סקר שטחי חסות איי פוקלנד. משלחת הסקר יצאה לסקר זה מבסיס מפרץ התקווה. שמן של הגבעות ניתן להן על ידי סקר שטחי חסות איי פוקלנד. השם תיאורי. • Heroy, D., Sjunneskog, C., & Anderson, J. (2008), Holocene climate change in the Bransfield Basin, Antarctic Peninsula: Evidence from sediment and diatom analysis, Antarctic Science, 20(1), 69-87. https://doi:10.1017/S0954102007000788 • R. G. B. Renner, Gravity and Magnetic Surveys in Graham Land, British Antarctic Survey, 1980, P 35 - 44 גבעות אוראול באתר הסקר הגאולוגי של ארצות הברית גבעות אוריאול באתר הגאזט האנטארקטי של ממשלת אוסטרליה גבעות אוראול באתר הגאזט האנטארקטי המשווה SCAR של ממשלת אוסטרליה תצלום לוויין של אזור גבעות אוראול מזג אוויר נוכחי עדכני בגבעות אוראול גאזט השמות האנטארקטיים הרשמי של ארצות הברית מידע גאוגרפי והיסטורי באתר הסקר הגאולוגי של ארצות הברית מידע גאוגרפי והיסטורי באתר הגאזט האנטארקטי המשווה SCAR של ממשלת אוסטרליה
נוף אחר

"נוף אחר" הוא סינגל של הזמר יוני בלוך בהשתתפות הזמרת יעל קראוס אשר יצא בשנת 2007. השיר נכתב בידי ברק פלדמן, הולחן על ידי בלוך עצמו ועובד על ידי בלוך ודניאל קורן. בשיר מתארחת הזמרת יעל קראוס, אשר מבצעת עם יוני בלוך את השיר ואת קולות הרקע. תימורה לסינגר מ-ynet תיארה את השיר כ"שיר אהבה חינני". יוסי חרסונסקי נתן 4 כוכבים מתוך 5 לשיר, וכתב: אבל בסך הכל נעים ונחמד, גם מצד העיבוד הבוסה לאונג'י הזה. זה הרי מה שהשיר בא להגיד – אנחנו חוטאים לפעמים בחלום של בריחה למקומות שיהיה בהם קצת יותר נעים ונחמד. נעים ונחמד היה לי גם בשיר הזה. השיר הגיע למקום ה-36 במצעד הפזמונים העברי השנתי התשס"ז של רשת ג'. במצעד השנתי של גלגלצ, השיר הגיע למקום ה-38. מילות השיר "נוף אחר" באתר שירונט לדף השיר באתר הספרייה הלאומית נוף אחר – פזמונט, באתר pizmonet.co.il המתבגר, באתר ynet, 20 ביוני 2007 יוני בלוך נוף אחר, באתר yosmusic.com, ‏2021-04-10
טרל פארקס

טרל אלן פארקס (באנגלית: Terell Allen Parks; נולד ב-25 בפברואר 1991) הוא כדורסלן אמריקאי, המשחק בעמדת הפאוור פורוורד והסנטר בבני הרצליה. פארקס החל את דרכו בכדורסל כשלמד בתיכון בלויט ממוריאל. הוא דורג בתור הפאוור פורוורד ה-25 בטיבו ממחזור הגיל שלו. פארקס שיחק במכללת הקהילה המרכזית של איווה בין השנים 2009 ל-2011, ובאוניברסיטת מערב אילינוי בין השנים 2011 ל-2013. בעונתו האחרונה, העמיד פארקס ממוצעים של 12.6 נקודות, 9.6 ריבאונדים ו-2.5 חסימות למשחק. בשנת 2013, לאחר שלא נבחר בדראפט ה-NBA, חתם פארקס בקולוסוס רודו מהליגה היוונית, אך הוא שוחרר מהקבוצה מבלי ששותף במשחק אחד. בהמשך 2013, הוא הצטרף לקוטביצה קולובז'ג מהליגה הפולנית. בקבוצה העמיד פארקס ממוצעים של 11.8 נקודות, 8.2 ריבאונדים ו-1.1 חסימות למשחק. בשנת 2016, חתם פארקס באנאגניסי גרמאסוגיאס מהליגה הקפריסאית. ב-28 בפברואר 2016, שוחרר פארקס מגרמאסוגיאס וחתם בטייפון סנטיור מהליגה הסלובנית. לאחר מכן שב לקפריסין וחתם בקראבנוס. פארקס שיחק בקבוצה במשך שנתיים, כשב-2017 הוא זכה עם הקבוצה באליפות ובשתי שנותיו הוביל את הליגה בריבאונדים. ב-2018 נבחר פארקס לשחקן ההגנה המצטיין של היורופקאפ. ב-4 באוגוסט 2018, חתם פארקס בפרומית'אס פטראס היוונית. פארקס עמד על סף שחרור, אך בעקבות פציעתו של הסנטר השני בקבוצה אוקטביוס אליס, הוחלט להשאירו. ב-26 באוגוסט 2019, חתם פארקס בלאריסה. הוא העמיד ממוצעים של 11.8 נקודות, 8.3 ריבאונדים ו-1.2 חטיפות למשחק. ב-11 בינואר 2020, עבר פארקס לניז'ני נובגורוד מהליגה המאוחדת של VTB. לפני שהעונה הסתיימה בעקבות מגפת הקורונה, העמידפארקס ממוצעים של 10 נקודות ו-7 ריבאונדים למשחק. ב-20 ביולי 2020, חתם פארקס בשולה באסקט מהליגה הצרפתית. פארקס העמיד ממוצעים של 8.5 נקודות ו-5.8 ריבאונדים למשחק בארבעה משחקים, עד ששוחרר ב-18 בנובמבר. ב-22 בנובמבר 2020, חתם פארקס בבני הרצליה מהליגה הלאומית. פרופיל, באתר Sports-Reference פרופיל, באתר eurobasket אור שקדי‏, בני הרצליה: טרל פארקס חתם, פרדריק בורדיון על הכוונת, באתר וואלה, 22 בנובמבר 2020
אליסון קורט

אליסון סטפני קורט (באנגלית: Alyson Stephanie Court; נולדה ב-9 בנובמבר 1973) היא שחקנית ומדבבת קנדית. קורט נולדה בטורונטו. ב-1984 הופיעה בסדרת הילדים "Mr. Dressup", וב-1985 הופיעה בסרט "רחוב סומסום מציגים: בעקבות הציפור" המבוסס על הסדרה "רחוב סומסום". ב-1988 הופיע בפרק הראשון של הסדרה "My Secret Identity" כשכנה של דמותו של ג'רי אוקונל. ב-1997 גילמה את פריסילה פרסלי בסרט הטלוויזיה המוקומנטרי "Elvis Meets Nixon". כמו כן היא שיחקה את לונט הליצנית בסדרת הילדים "הספה הגדולה" ששודרה בישראל בערוץ הופ!. היא לקחה חלק בדיבוב הסרט "דובוני אכפת לי: דור חדש", דיבבה אריה ים בסדרה "לשחרר את ווילי" המבוססת על סרט בעל אותו שם, את ורוניקה לודג' בסדרה "החברים של ארצ'י" המבוססת על ארצ'י קומיקס, את ג'ובילי ב"אקס-מן: סדרת האנימציה" ואת נורה בסדרה "טימותי הולך לבית הספר". אליסון קורט, ברשת החברתית אקס (טוויטר) אליסון קורט, במסד הנתונים הקולנועיים IMDb (באנגלית) אליסון קורט, באתר AllMovie (באנגלית) אליסון קורט, במסד הנתונים הקולנועיים KinoPoisk (ברוסית)
אוטום פיליפס

אוטום פיליפס (באנגלית: Autumn Phillips; נולדה ב-3 במאי 1978) היא רעייתו לשעבר של פיטר פיליפס, בן משפחת המלוכה הבריטית, לו הייתה נשואה משנת 2008 ועד לגירושיה ממנו בשנת 2021. פיליפס נולדה במונטריאול ולה אח תאום ואח גדול, היא גדלה באזור דובר האנגלית של העיר, כשהייתה בת שמונה הוריה התגרשו, שני הוריה נישאו בשנית ולאביה נולדו שני ילדים נוספים מאשתו השנייה. היא למדה באוניברסיטת מקגיל ובאותו זמן עבדה כברמנית וכדוגמנית, היא הופיעה בתפקיד קטן ללא דיבור בסרט ההרפתקאות "קשת בענן" בבימויו של בוב הוסקינס, היא גם הופיעה בסדרת הטלוויזיה "Sirens" של ABC. אחרי הלימודים החלה לעבוד כיועצת אסטרטגית. היא הכירה את פיטר פיליפס בעת שנכחה באירוע הספורט "Canadian Grand Prix" שנערך במונטריאול, זאת מבלי לדעת שהוא הנכד של המלכה אליזבת, היא עברה עמו להתגורר בבריטניה. הם נישאו ב-2008. ב-29 בדצמבר 2010 נולדה בתה הבכורה של פיליפס ונינתה הראשונה של המלכה אליזבת, סוואנה פיליפס. היא הוטבלה ב-23 באפריל, ימים ספורים לפני חתונתם של הנסיך ויליאם וקייט מידלטון. ב-2012 נולדה בתה השנייה, אילה (Isla). הם התגרשו ב-14 ביוני 2021. אוטום פיליפס, במסד הנתונים הקולנועיים IMDb (באנגלית)
עבדול גאדי

עבדול גאדי הבן (באנגלית: Abdul Gaddy Jr.; נולד ב-26 בינואר 1992) הוא כדורסלן אמריקאי, המשחק בעמדת הרכז בפרומיתאס פטרס. לאחר קריירת התיכונים, גאדי דורג כרכז השני בטיבו במחזור הגיל שלו אחרי ג'ון וול על פי ESPN, ונבחר למשחק מקדונלד'ס אול-אמריקן של שנת 2009. בעונתו הראשונה במכללות, שימש גאדי בעיקר כגיבוי לאייזיאה תומאס. בעונתו השנייה במכללה, גאדי החל לפתוח בחמישייה והעמיד ממוצעים של 8.5 נקודות ו-3.8 אסיסטים בממוצע לפני שקרע את הרצועה בינואר 2011 וגמר את העונה. עונה לאחר מכן, גאדי שיפר את המספרים הללו ורשם ממוצעים של 8.1 נקודות ו-5.2 אסיסטים למשחק. גאדי הוביל את המכללה עד לטורניר אליפות המכללות. בעונתו האחרונה, העמיד גאדי ממוצעים של 11 נקודות ו-3 ריבאונדים למשחק. בשנת 2013, לאחר שלא נבחר בדראפט ה-NBA, הצטרף גאדי לשארלוט הורנטס בליגת הקיץ של ה-NBA. ב-23 בספטמבר 2013 הוא חתם בשארלוט, אך ב-10 באוקטובר הוא שוחרר מהקבוצה. ב-1 בנובמבר 2013, נבחר גאדי על ידי איווה וולבס בסיבוב השני בדראפט ליגת הפיתוח של ה-NBA. ב-5 בנובמבר זכויות השחקן של גאדי הועברו לסנטה קרוז ווריורס, וב-6 בנובמבר למיין רד קלאוס. ב-46 משחקים בקבוצה, הוא רשם ממוצעים של 9.0 נקודות, 5.0 אסיסטים ו-3.2 ריבאונדים למשחק. ב-2 במרץ, רשם גאדי את הטריפל דאבל הרביעי בתולדות הקבוצה, כאשר רשם 23 נקודות, 11 אסיסטים ו-10 ריבאונדים מול אוסטין ספרס. בשנת 2014, הצטרף גאדי לניו אורלינס פליקנס עבור ליגת הקיץ, שם העמיד ממוצעים של 5.2 נקודות ו-3.2 אסיסטים בחמישה משחקים. ב-30 ביולי 2014, חתם גאדי לעונה בוירטוס בולוניה. ב-33 משחקים בקבוצה, הוא העמיד ממוצעים של 7.3 נקודות, 3.0 ריבאונדים ו-3.7 אסיסטים למשחק. ב-26 במאי 2015, הוא האריך את חוזהו בקבוצה לשנתיים נוספות. בשנת 2016, חתם גאדי בואף ריגה וזכה עימה באליפות. בשנת 2017, הוא חתם בס. אוליבר וירצבורג מהליגה הגרמנית. הוא העמיד ממוצעים של 8.1 נקודות, 4.6 אסיסטים ו-2.5 ריבאונדים. ב-23 בספטמבר 2018, גאדי חתם באוקלהומה סיטי ת'אנדר מליגת ה-NBA. לאחר ששיחק בארבעה משחקי קדם עונה, ב-12 באוקטובר שוחרר מהקבוצה. ב-23 באוקטובר 2018, חתם גאדי באוקלהומה סיטי בלו. ב-23 בינואר 2020, מסר גאדי 20 אסיסטים, קלע 12 נקודות והוריד 7 ריבאונדים בהפסד 140–144 לטקסס לג'נדס. בשל פציעה בגב התחתון, החמיץ גאדי שלושה משחקים בפברואר ובמרץ 2020. באוקלהומה העמיד גאדי ממוצעים של 12.4 נקודות, 9.0 אסיסטים ו-3.3 ריבאונדים למשחק. ב-1 ביולי 2020, חתם גאדי בפריסטרי אתונה מהליגה היוונית. ב-16 בדצמבר 2020, גאדי שוחרר מהקבוצה. ב-16 בדצמבר 2020, חתם גאדי בבני הרצליה מהליגה הישראלית. פרופיל, באתר Basketball-Reference פרופיל, באתר Sports-Reference פרופיל, באתר eurobasket פרופיל, באתר פיב"א פרופיל, באתר היורוליג יוציא אותה מהבוץ? הרצליה צירפה את עבדול גאדי, באתר ONE‏, 17 בדצמבר 2020
יחסי אירלנד–סרביה

יחסי אירלנד–סרביה הם יחסי החוץ בין אירלנד וסרביה. היחסים הדיפלומטיים בין המדינות כוננו בשנת 1977. שרת אירופה של משרד החוץ של אירלנד, לוסינדה קרייטון, ביקרה בבלגרד בספטמבר 2012 וביוני 2013. ראש הממשלה הסרבי איביצה דאצ'יץ' הגיע לביקור עבודה באירלנד בפברואר 2013. לרגל נשיאות האיחוד האירופי, ראש הממשלה הסרבי איוויצה דאצ'יץ' ותת השר לשילוב אירופי, סוזנה גרוביישיץ', ביקרו באירלנד בינואר 2013. שר החוץ איוון מרקיץ' ושר החוץ אמון גילמור נפגשו בשולי מועצת השרים של OSCE בדבלין בדצמבר 2012 והמושב ה-67 של העצרת הכללית של האו"ם בספטמבר 2012. שר החוץ הסרבי ווק ג'רמיץ' הגיע לביקור רשמי באירלנד בינואר 2011. בנובמבר 2007 ערך שר החוץ של אירלנד, דרמוט אהרן, ביקור עבודה בסרביה. בשנת 2014 הסתכם הסחר בין המדינות בשווי של כ-73 מיליון אירו, עם יבוא בשווי 68 מיליון ויצוא בשווי כ-5 מיליון אירו. בשנת 2013 הסתכם הסחר בין המדינות בשווי של כ-72 מיליון אירו, עם יבוא בשווי 65 ויצוא בשווי כ-7 מיליון אירו. אירלנד מיוצגת בסרביה באמצעות שגרירותה באתונה, יוון, ובנוסף מחזיקה קונסוליית כבוד בבלגרד. סרביה מיוצגת באירלנד באמצעות שגרירותה בלונדון, בריטניה. יחסי אירלנד–סרביה, באתר משרד החוץ הסרבי
גוייו

גוייו (שם מדעי: Guiyu; משמעות השם ממנדרינית: "鬼魚 ,guǐyú" ופירושה: "דג רוח רפאים") הוא סוג של דג פרהיסטורי, שהתקיים בסוף הסילור שלפני 419 מיליון שנה מזמננו, והוא נחשב לדג העתיק ביותר במחלקה בעלי סנפירים בשרניים, ממנה התפתחו החולייתנים בעלי ארבע הרגליים. המאובנים של סוג דג זה התגלו במזרח יונאן שבדרום סין. הממצאים הכילו בעיקר עצמות זנב והערכת אורך הדג מגיעה ל-33 ס"מ בקירוב. הוא תואר ב-2009 בידי החוקר הסיני זו מין (Zhu Min) ושותפיו. הסוג הכיל מין אחד - Guiyu oneiros. לדג זה היו תכונות הדומות לאלה של הלטימריה החיה כיום, והיה בעל אונות סנפירים בשרניים המותאמים יותר וכן חגורת כתפיים הכוללת חלל צלעות בדומה לחולייתני יבשה. לא ברור אם דג זה היה יכול לנשום אוויר מאחר שלא נמצאו שרידי ריאות או איברים דומים בגופו. הזנב היה ארוך בעל אונות מחודדות שנועדו לנוע במהירות במים. הוא חי לצד פאונה ימית שכללה מקריני סנפיר פרימיטיביים, חסרי לסתות שונים, דגי סחוס, בעלי שריון ואקנתודים וכן רכיכות גדולות שנמצאו בתצורות קואנטי (Kuanti Formation). עקב מבנה הלסתות הגדולות שלו סביר שהיה טורף שפיצח טרף קשה עם לסתותיו ושיניו. מדיה וקבצים בנושא גוייו בוויקישיתוף גוייו, באתר GBIF (באנגלית) גוייו, באתר acousticbiotech (באנגלית)
קלי שרידן

קלי שרידן (באנגלית: Kelly Sheridan; נולדה ב-19 במאי 1977) היא מדבבת קנדית. שרידן נולדה באוטווה, אונטריו בקנדה וגדלה בוונקובר בקולומביה הבריטית, היא למדה בתיאטרון הנוער של ונקובר ובאוניברסיטת סיימון פרייזר, שם סיימה תואר ראשון בתיאטרון. ב-1992 דיבבה את מלודי בסדרה "סיפורי הפוני הקטן שלי" המבוססת על סדרת הבובות "הפוני הקטן שלי". ב-1994 דיבבה בסדרה "Conan and the Young Warriors" המבוססת על עלילות קונאן הברברי. ב-2000 דיבבה את מכשפת השני בסדרה "אקס-מן: הדור הבא". ב-1993 היא דיבבה את דניאל בעונה הראשונה של "מדלן". כמו כן היא דיבבה במספר סדרות נוספות כמו "בראץ" ו"סיפורי טום וג'רי". היא ידועה כמדבבת של ברבי בסדרת סרטי ברבי החל מהסרט הראשון בה, "ברבי במפצח האגוזים". בנוסף לקולנוע וטלוויזיה היא דיבבה במספר משחקי וידאו. מדיה וקבצים בנושא קלי שרידן בוויקישיתוף אתר האינטרנט הרשמי של קלי שרידן קלי שרידן, ברשת החברתית אקס (טוויטר) קלי שרידן, במסד הנתונים הקולנועיים IMDb (באנגלית) קלי שרידן, באתר MusicBrainz (באנגלית) קלי שרידן, באתר Songkick (באנגלית) ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
איכתאבא

איכתאבא (ערבית: إكتابا) היא עיירה פלסטינית, הממוקמת כארבעה קילומטרים צפונית מזרחית לעיר טולכרם בנפת טולכרם בצפון יהודה ושומרון. על פי הלשכה הפלסטינית המרכזית לסטטיסטיקה (PCBS), אוכלוסיית העיירה מנתה 2,665 תושבים בשנת 2007. פליטים מהווים 33% מכלל האוכלוסייה (1997). בשנת 1265, לאחר שהממלוכים הביסו את הצלבנים, הוזכרה איכתאבא בין האחוזות שהעניק סולטאן ביברס לנתיניו. הכפר ניתן לאמיר עלם אלדין טרדאג' אל-עמדי. לפי רשומות המס של האימפריה העות'מאנית משנת 1596, היו בכפר כ-21 משקי בית. תושבי הכפר שילמו שיעור מס קבוע של 33,3% על מוצרים חקלאיים שונים ובהם חיטה, שעורה, גידולי קיץ, עצי זית, עזים וכוורות. בסך הכל תושבי הכפר שילמו באותה שנה כ-4,100 אקצ'ות. בשנת 1870 תיאר החוקר הצרפתי ויקטור גרן את הכפר כ"כפר קטן הממוקם על גבעה גבוהה". בורות קדומים מעידים על קיומו של יישוב קדום כאן. סביב הדירות צומחים עצי תאנה ורימונים." במפקד האוכלוסין של ארץ ישראל בשנת 1922, שנערך על ידי שלטונות המנדט הבריטי, מנתה איכתאבא 121 תושבים – כולם מוסלמים. במפקד האוכלוסין בשנת 1931, האוכלוסייה המשותפת של ענבתא, איכתאבא ונור א-שמס כללה 2,498 תושבים – 2,457 מוסלמים, 34 נוצרים ודרוזי אחד החיים ב-502 בתים. בסקר הכפרים של 1945 האוכלוסייה המשותפת של ענבתא ואיכתאבא מנתה 3,120 איש – 3,080 מוסלמים ו-40 נוצרים השטח הכולל היה 15,445 דונם על פי סקר קרקעות ואוכלוסיות רשמי. מתוכם 5,908 דונם היו מטעים ואדמות להשקיה, 5,842 שימשו לדגנים, ואילו 84 דונם היו אדמות בנויות. בשנת 1961 מנתה האוכלוסייה כ-372 נפשות. איכתאבא 1942 1: 20,000 איכתאבא 1945 1: 250,000 מדיה וקבצים בנושא איכתאבא בוויקישיתוף Ibn al-Furat, 1971, pp. 81, 210, 249 (map) Hütteroth and Abdulfattah, 1977, p. 137 Guérin, 1875, p.354 Barron, 1923, Table IX, Sub-district of Tulkarem, p. 27 Mills, 1932, p. 53 Government of Palestine, Department of Statistics, 1945, p. 20 Government of Palestine, Department of Statistics. Village Statistics, April, 1945. Quoted in Hadawi, 1970, p. 74 Government of Palestine, Department of Statistics. Village Statistics, April, 1945. Quoted in Hadawi, 1970, p. 124 Government of Palestine, Department of Statistics. Village Statistics, April, 1945. Quoted in Hadawi, 1970, p. 174 Government of Jordan, 1964, p. 27
שפות וסקוניות

השפות הווסקוניות (מלטינית: vasco 'בסקית') הן משפחה משוערת של שפות במערב אירופה, הכוללת את הבסקית ואת השפה האקוויטנית (אנ') שנכחדה. שיוכה של אקוויטנית למשפחת זו שנוי במחלוקת בקרב הבלשנים.[דרוש מקור] מושג השפות הווסקוניות קשור לעיתים קרובות להשערת המצע הווסקוני (אנ') של הבלשן הגרמני תיאו ונמן (אנ'), שהניח כי אבותיהם של הבסקים התפשטו ברחבי אירופה בסוף תקופת הקרחונים האחרונה כאשר אוכלוסיית הקרו-מניון נכנסו לאירופה והשאירו עקבות בשפות של האוכלוסיות האנושיות הקדומות במערב אירופה. על השערה זו חולקים מספר בלשנים היסטוריים. התומכים בהשערתו של תיאו ונמן בנוגע למשפחת השפות הווסקוניות טוענים, כי הבסקית והשפה האקוויטנית הנכחדת הם קרובות משפחה. תיאוריות בנוגע לקשר אפשרי בין אקוויטנית לבסקית, מציינות שתי השערות מרכזיות: אקוויטנית היא השפה ממנה התפתחה הבסקית, וכפי שאומר זאת הבלשן לארי טרסק (אנ'): "אקוויטנית קשורה כל כך לבסקית, שנוכל, למטרות מעשיות, לראות אותה כשפת האם הישירה של הבסקית". פרוטו-בסקית היפותטית היא שפת האם של השפה האקוויטנית. נעשו ניסיונות שונים לקשור שפות אחרות, מודרניות או נכחדות, כמו איברית (אנ'), שפת נוראגה (אנ') והשפה הקנטברית (אנ') למשפחת השפות הווסקוניות. אף אחת מהתיאוריות הללו לא הצליחה לספק הסברים משכנעים, והן נדחו על ידי מרבית הבלשנים הבסקים מהזרם המרכזי. שפה אם היסטוריה של אירופה בלשנות היסטורית Basque in Western Europe: some arguments for a Vasconic substratum "Review: Europa Vasconica-Europa Semitica Theo Vennemann, Gen. Nierfeld, in: Patrizia Noel Aziz Hanna (Ed.), Trends in Linguistics, Studies and Monographs 138, Mouton de Gruyter, Berlin, 2003, pp. xxii + 977" (PDF). אורכב מ-המקור (PDF) ב-9 ביוני 2010. נבדק ב-11 ביולי 2009. {{cite web}}: (עזרה)   ערך זה הוא קצרמר בנושא שפות. אתם מוזמנים לתרום לוויקיפדיה ולהרחיב אותו.
תאונת הרכבת בטאיוואן (2021)

תאונת הרכבת בטאיוואן היא תאונה שהתרחשה ב-2 באפריל 2021, בשירות הרכבות "טארוקו אקספרס", המופעל על ידי מינהל רכבת טאייוואן. הרכבת, שהובילה קרוב ל-500 נוסעים, סטתה מהפסים ובמקום נהרגו לפחות 49 נוסעים, ונפצעו למעלה מ-200. הרכבת עם שמונה הקרונות ירדה מהפסים כשהיא בתוך מנהרה מצפון לעיר חוואליין. קו הרכבת 408 טארוקו אקספרס לכיוון דרום שמגיע למהירות של עד 130 ק"מ לשעה, ירדה מהפסים במנהרה מצפון לעיר חוואליין. היא הסיעה בזמן התאונה קרוב ל-500 נוסעים בשמונה קרונות לקראת פסטיבל צ'ינגמינג הלאומי, תקופת בה התנועה גבוהה מבדרך כלל מכיוון שאנשים מבקרים בקברי חברים ובני משפחה, מה שעל פי הדיווחים גרם לכך שרבים מהנוסעים עמדו בעת התאונה. על פי בדיקה ראשונית נמצא כי הרכבת סטתה משום שמשאית תחזוקה עמדה על המסילה ופגעה בקדמת הרכבת. זוהי אחת מתאונות הרכבת הקטלניות בתולדות המדינה, כאשר מספר הנפגעים בה עבר את מניין הנפגעים בתאונת הרכבות במיאולי ב-1991 (אנ'), בה נהרגו 30 נוסעים בהתנגשות בין שתי רכבות. לפחות 49 נוסעים נהרגו, ביניהם נהג הרכבת, בעוד שלמעלה מ-200 נוספים נלקחו לבית חולים. מעל 80 איש פונו מארבעת הקרונות הקדמיים על ידי למעלה מ-150 כוחות חיפוש והצלה, בעוד שארבעת הקרונות הנוספים, האחוריים תוארו על ידי כוחות ההצלה כקשים יותר לגישה.. הועד לבטיחות תחבורה בטייוואן פתח בחקירת האירוע. נהג המשאית שעמדה על הפסי רכבת הועבר למעצר ונמצא תחת חקירה. התובעים מבקשים צו מעצר למנהל אתר הבנייה, אשר עשוי להיות מואשם בגרימת מוות ברשלנות ובזיוף מסמכים. מדיה וקבצים בנושא תאונת הרכבת בטאיוואן בוויקישיתוף 350客台鐵出軌●不斷更新｜36死72人受困 新婚司機殉職車頭削半 蔡英文：全力搶救 ｜ 蘋果日報, Apple Daily 蘋果日報, ‏2 באפריל 2021 (בסינית) רויטרס, טייוואן: לפחות 36 הרוגים בתאונת רכבת, באתר ynet, 2 באפריל 2021 "Taiwan: At least 34 killed after train derails inside tunnel". BBC News (באנגלית בריטית). 2021-04-02. נבדק ב-2021-04-02. Davidson, Helen (2021-04-02). "Taiwan train crash: dozens dead after express service derails in tunnel". The Guardian (באנגלית בריטית). ISSN 0261-3077. נבדק ב-2021-04-02. Blanchard, Ben (2021-04-02). "Taiwan train crash kills 36 in deadliest rail tragedy in decades". Reuters (באנגלית). נבדק ב-2021-04-02. Death toll in Hualien train crash rises to 51; injuries climb to 186, Focus Taiwan, 3 April 2021 Taiwan seeks arrest warrant for suspect in deadly train crash, www.aljazeera.com (באנגלית)
וולטר וית'רס

וולטר הרברט וית'רס (באנגלית: Walter Herbert Withers‏; 22 באוקטובר 1854 – 13 באוקטובר 1914) היה אמן נוף אוסטרלי יליד אנגליה וחבר באסכולת היידלברג של אימפרסיוניסטים אוסטרלים. וית'רס נולד בהנדסוורת' (אנ'), סטפורדשייר, בנו של אדווין וית'רס. הוא גילה רצון מוקדם לצייר, אך אביו התנגד לכך שיהפוך לצייר מקצועי. בשנת 1882 הוא הגיע לאוסטרליה בכוונה לעבוד בחווה. לאחר שעבד כ־18 חודשים בחווה, עבר וית'רס למלבורן וקיבל תפקיד כשרטט בחברת הדפסות. בתקופת עבודתו בשחור-לבן צייר וית'רס בגיר העתקת ציור של אוטו פון ביסמרק, שהיווה דוגמה יפה במיוחד לעבודתו בכיוון זה. בזמנו הפנוי ביקש וית'רס לפתח את האמנות שלו, ובסופו של דבר עבודותיו התקבלו לתערוכה באקדמיה הוותיקה במלבורן. בשנת 1887 חזר וית'רס לאירופה, ושם התחתן עם פאני פלין באוקטובר אותה שנה. הוא ורעייתו התיישבו בדירה קטנה בפריז והוא למד כמה חודשים באקדמיה ז'וליאן. הוא חזר לאוסטרליה עם רעייתו ביוני 1888 לאחר שהוזמן לבצע עבודות בשחור לבן עבור פרגוסון ומיטשל ממלבורן. עבודתו החשובה ביותר נעשתה בתקופה זו - איורים לספר של אדמונד פין (אנ'), "דברי הימים של מלבורן העתיקה". וית'רס התמקם בהתחלה בקיו (אנ'), פרוור של מלבורן, ולאחר מכן באיגלמונט (אנ') שמעבר לנהר ירה. הוא התיידד עם ארתור סטריטון, צ'ארלס קונדר, טום רוברטס, פרדריק מק'קבין ואמנים מובילים אחרים של התקופה. הוא החל למכור כמה תמונות, אך השפל הכלכלי שם קץ לתוכניות שלו. בשנת 1890 עברו וית'רס ומשפחתו לאחוזת צ'רטריסוויל (אנ') במזרח איוונהו (אנ'). בשנת 1903 הם עברו בפעם האחרונה לאלת'ם (אנ') לבית עץ, שם הוסיף וית'רס סטודיו, וצייר עבודות רבות המציגות את הנוף המקומי. ניכרת השפעתו של וית'רס כצייר, על סטודנטים צעירים בתקופתו. הוא קיבל עבודה כמאסטר לציור ורישום בבתי ספר, ובין התלמידים שלו היו פרסי לינדזי ואחיו הצעיר נורמן לינדזי. בשנת 1891 הוא פתח סטודיו ברחוב קולינס (אנ') ווסט, שם ערך את התערוכה הפרטית הראשונה שלו. משנת 1894 בילה וית'רס את ארבע השנים הבאות בקוטג' ברחוב קייפ, היידלברג (אנ'), ויקטוריה. כאן צייר כמה מעבודותיו המשובחות ביותר. בשנת 1894 הוצגה יצירת המופת שלו, "חורף רגוע" בתערוכת אגודת האמנים הוויקטוריאנית (אנ') שנקנתה על ידי נאמני הגלריה הלאומית של ויקטוריה. "בית הסלקטור", שצויר בשנת 1895, היה הישג שזכה להערצתם של ארתור סטריטון ופרדריק מק'קבין. הוא התפתח בקריירה יציבה של ציור אם כי בהתחלה ללא הצלחה מסחרית. בשנת 1897 הוענק לו פרס ווין (אנ') הראשון בסידני על תמונתו "הסערה", שנרכשה באותה שנה עבור הגלריה הלאומית של ניו סאות' ויילס (אנ') (AGNSW). הוא נבחר למועצת אגודת האמנים הוויקטוריאנית בשנת 1889, ובשנת 1905 מילא את תפקיד הנשיא במשך שנה. בריאותו התדרדרה לקראת סוף חייו אך הוא המשיך לצייר כמות גדולה של ציורים בצבעי שמן וגם בצבעי מים. לאחר מותו עבודתו הצליחה בתערוכות ובגלריות. הוא נפטר באלת'ם, ויקטוריה ב-13 באוקטובר 1914, והותיר אחריו את רעייתו וארבעת ילדיהם, כולל מרג'רי וית'רס, שהייתה גם ציירת. הוא נקבר בכנסייה האנגליקנית של סנט הלנה. לאחר חום היום יום גשום מחפש הזהב יום חורפי בהיר חורף רגוע סוף הקיץ רועה הכבשים נערה כפרית מדיה וקבצים בנושא וולטר וית'רס בוויקישיתוף Andrew Mackenzie, Withers, Walter Herbert (1854–1914), Canberra: National Centre of Biography, Australian National University Alexander McCubbin (1919). The Art of Walter Withers. Melbourne: Australian Art Books. "Walter Withers, 1854 – 1914" Marshall, Alan (1971). Pioneers and Painters. Thomas Nelson. p. 111
אדם זגייבסקי

אָדָם זָגָיֶיבְסְקִי (בפולנית: Adam Zagajewski;‏ 21 ביוני 1945 – 21 במרץ 2021) היה משורר, סופר, מתרגם ומסאי פולני. הוא חתן פרס נוישטאדט לספרות לשנת 2004, פרס שירת גריפין לשנת 2016, פרס מפעל חיים, פרס נסיכת אסטוריאס לספרות לשנת 2017 וזר הזהב לשירה לשנת 2018 בערבי שירה בסטרוגה. הוא נחשב למשורר המוביל בדור 68', או למשוררי הגל החדש הפולני. מדיה וקבצים בנושא אדם זגייבסקי בוויקישיתוף אדם זגייבסקי, ברשת החברתית Goodreads אדם זגייבסקי, במסד הנתונים הקולנועיים IMDb (באנגלית) אדם זגייבסקי, באתר Discogs (באנגלית) מידע על אדם זגייבסקי בקטלוג הספרייה הלאומית אדם זגייבסקי, אדם זגייבסקי, 2021-1945 | שָׁמַעְתִּי אֶת חֲלוֹם הַגֶּזַע שֶׁמִּמֶּנּוּ יִבָּנוּ סִירוֹת, באתר הארץ, 30 במרץ 2021 אדם זגייבסקי, אדם זגייבסקי, 2021-1945 | שָׁמַעְתִּי אֶת חֲלוֹם הַגֶּזַע שֶׁמִּמֶּנּוּ יִבָּנוּ סִירוֹת, באתר הארץ, 30 במרץ 2021 שירי לב-ארי, שיחה עם זגייבסקי בישראל, באתר הארץ, 21 במאי 2008 רפי וייכרט, אדם זגייבסקי, 2021-1945 | מישהו אמר להתראות, לעולמים, באתר הארץ, 30 במרץ 2021 אגי משעול, זה תמיד משורר לבד בחדר, ליד שולחן הכתיבה, עם מחשבותיו, ספקותיו, והדמיון, באתר הארץ, 30 במרץ 2021 יונתן ברג, חיוב האדם המפורָר, באתר הארץ, 30 במרץ 2021 אדם זגייבסקי, תרגם דוד וינפלד, בְּאַחַד הַיָּמִים עָלוּ הַקּוֹפִים לַשִּׁלְטוֹן, באתר הארץ, 30 במרץ 2021 מי-טל נדלר, אֵיךְ נִרְאֶה בֶּן־אָדָם שֶׁצּוֹדֵק: הומאז' לאדם זגייבסקי, בבלוג "הספרנים" של הספרייה הלאומית, אפריל 2021 אדם זגייבסקי, באתר אנציקלופדיה בריטניקה (באנגלית) אדם זגייבסקי, אַל תַּפְרִיעִי לִי כְּשֶׁאֲנִי מְדַבֵּר אִתָּךְ, באתר הארץ, 26 באוגוסט 2024 ערך זה הוא קצרמר בנושא סופרים ובנושא פולנים. אתם מוזמנים לתרום לוויקיפדיה ולהרחיב אותו.